Il-Kunsill għalaq il-proċedura ta' defiċit eċċessiv għall-Greċja. Huwa kkonferma li d-defiċit tal-pajjiż issa jinsab taħt it-3% tal-PDG, il-valur ta' referenza tal-UE għad-defiċit tal-gvernijiet. Fil-25 ta' Settembru 2017, il-Kunsill ħassar id-deċiżjoni tiegħu tal-2009 dwar l-eżistenza ta' defiċit eċċessiv. "Wara bosta snin ta' diffikultajiet serji, il-finanzi tal-Greċja jinsabu f'qagħda ħafna aħjar. Għaldaqstant, qed tintlaqa' b'sodisfazzjon kbir id-deċiżjoni ta' llum", qal Toomas Tõniste, ministru għall-finanzi tal-Estonja, li attwalment għandha l-presidenza tal-Kunsill. "Bħalissa ninsabu fl-aħħar sena tal-programm ta' appoġġ finanzjarju, u qed isir progress sabiex il-Greċja tkun tista' terġa' tiġbor flus fis-swieq finanzjarji b'rati sostenibbli." Minn defiċit ta' 15.1% tal-PDG li ntlaħaq fl-2009, il-bilanċ fiskali tal-Greċja tjieb b'mod konsistenti, sakemm inbidel f'bilanċ pożittiv ta' 0.7% tal-PDG fl-2016. Minkejja li huwa projettat defiċit żgħir għall-2017, il-prospettiva fiskali hija mistennija li terġa' titjieb sussegwentement. Il-proporzjon tad-dejn għall-PDG tal-Greċja laħaq l-ogħla livelli tiegħu b'179% fl-2016 u huwa mistenni li jonqos fis-snin li ġejjin. F'dan ir-rigward, il-Kunsill qies li l-Greċja tissodisfa l-kondizzjonijiet biex tingħalaq il-proċedura ta' defiċit eċċessiv. Il-Greċja issa ser tkun soġġetta għall-parti preventiva tar-regoli fiskali tal-UE, jiġifieri l-Patt ta' Stabbiltà u Tkabbir. Il-monitoraġġ ser ikompli sa Awwissu 2018 taħt il-programm ta' aġġustament makroekonomiku tagħha, u wara jsegwi l-monitoraġġ ta' wara l-programm. L-awtoritajiet Griegi impenjaw ruħhom li jżommu bilanċ pożittiv primarju ta' 3.5% tal-PDG sal-2022 u, wara dan, iżommu trajettorja fiskali li tkun konsistenti mar-rekwiżiti fiskali tal-UE. Meta nfetħet il-proċedura ta' defiċit eċċessiv f'April 2009, il-Kunsill appella lill-Greċja biex tikkoreġi d-defiċit tagħha sal-2010. Fi Frar 2010, il-Kunsill intensifika l-proċedura, wara li qies li l-Greċja ma kinitx ħadet azzjoni effettiva. Huwa stabbilixxa skeda ta' żmien tal-miżuri li kellhom jittieħdu u estenda l-iskadenza għall-korrezzjoni sal-2012. Madankollu, id-deterjorazzjoni tas-sitwazzjoni finanzjarja wasslet lill-Greċja sabiex titlob appoġġ finanzjarju. F'Mejju 2010, il-Grupp tal-Euro qabel dwar l-għoti ta' self bilaterali minn stati membri oħra taż-żona tal-ewro, flimkien ma' assistenza mill-FMI. Ġie ffirmat ftehim ta' faċilità ta' self u l-iskadenza għall-korrezzjoni tad-defiċit ġiet estiża sal-2014. Minn Marzu 2012 'il hawn, l-appoġġ miż-żona tal-ewro ngħata fil-forma ta' self mill-Faċilità Ewropea ta' Stabbiltà Finanzjarja (EFSF). F'Diċembru 2012, il-Kunsill ta lill-Greċja sentejn oħra biex tikkoreġi d-defiċit tagħha. Huwa stabbilixxa l-iskadenza ġdida tal-2016 u taffa l-perkors ta' aġġustament annwali li kien ġie stabbilit preċedentement. Dan seħħ wara ftehim bejn il-gvern Grieg u t-"trojka" ta' kredituri internazzjonali (il-Kummissjoni, il-Bank Ċentrali Ewropew u l-FMI) dwar l-iżborż ta' segment oħra ta' assistenza finanzjarja. Minkejja li ħadet azzjoni effettiva, il-Greċja reġgħet iffaċċat xenarju ekonomiku li kien qed imur għall-agħar u prospettiva li kienet qed tiddeterjora għall-finanzi pubbliċi tagħha. F'Lulju 2015 il-Greċja talbet assistenza finanzjarja ulterjuri, din id-darba mingħand il-Mekkaniżmu Ewropew ta' Stabbiltà li, sadanittant, kien ġie stabbilit li ser jieħu post l-EFSF. Intlaħaq qbil dwar li jiġu pprovduti €86 biljun f'self. It-tielet programm ta' aġġustament makroekonomiku beda x-xahar ta' wara u huwa skedat li jibqa' għaddej sal-20 ta' Awwissu 2018. L-għan ewlieni tiegħu huwa li jiġi żgurat li l-Greċja tirritorna lejn tkabbir ekonomiku sostenibbli. U taħt il-proċedura ta' defiċit eċċessiv, il-Kunsill ħareġ rakkomandazzjoni li tistabbilixxi skeda ta' żmien ġdida għall-miżuri li għandhom jittieħdu. Huwa estenda l-iskadenza għall-korrezzjoni tad-defiċit b'sena oħra, sal-2017. Il-bilanċ tal-amministrazzjoni pubblika tal-Greċja tjieb b'mod konsistenti minn meta kien laħaq l-ogħla livelli fl-2009. Id-defiċit naqas għal 5.9% tal-PDG fl-2015 (3.2% tal-PDG jekk jiġi eskluż l-impatt nett tal-appoġġ tas-settur finanzjarju) u nbidel f'bilanċ pożittiv ta' 0.7 % tal-PDG fl-2016. It-tnaqqis tad-defiċit inkiseb bis-saħħa ta' trażżin fl-infiq u konsolidament fiskali. Jekk jittieħed kont tal-miżuri maqbula taħt it-tielet programm ta' aġġustament makroekonomiku, il-Kummissjoni, fit-tbassir ekonomiku tagħha tar-rebbiegħa 2017, tipprojetta defiċit ta' 1.2% tal-PDG għall-2017. Abbażi ta' xenarju mingħajr ebda tibdil fil-politika, hija tipprojetta bilanċ pożittiv ta' 0.6% tal-PDG għall-2018. II-miżuri deskritti fl-istrateġija fiskali tal-Greċja għall-2018-21 huma mistennija li jtejbu l-eżitu fiskali għall-2018 u għat-terminu medju. Għaldaqstant, id-defiċit huwa mistenni jibqa' taħt it-3% tal-valur ta' referenza tal-PDG tul il-perjodu ta' tbassir. Fid-dawl ta' din id-data, il-Kunsill ikkonkluda li d-defiċit tal-Greċja ġie kkoreġut. Id-deċiżjoni ittieħdet mingħajr diskussjoni f'laqgħa tal-Kunsill Affarijiet Ġenerali. Deċiżjoni tal-Kunsill tal-2017 li tagħlaq il-proċedura ta' defiċit eċċessiv għall-Greċja Ara l-paġna tal-laqgħa